José Luis Escrivá

José Luís Escrivá Belmonte, nado en Albacete o 5 de decembro de 1960, é un economista español, e anteriormente ministro de Inclusión, Seguridade Social e Migracións do Goberno de España dende 2020 ata 2023 e, posteriormente, ministro de Transformación Dixital dende 2023 e gobernador do Banco de España, dende setembro de 2024.

Experto en econometría, foi presidente da Autoridade Independente de Responsabilidade Fiscal (AIReF) dende 2014 até 2020. Tamén desempeñou a presidencia da Rede de Institucións Fiscais Independentes da Unión Europea entre 2015 e 2019. Tamén ocupou entre outros cargos os de xefe da División de Política Monetaria do Banco Central Europeo entre 1999 e 2004 e director para as Américas do Banco Internacional de Pagos.

No 2020, liderou o proxecto do Ingreso Mínimo Vital (IMV), a prestación económica garantida polo Goberno de España a aquelas persoas vulnerables que carecen de recursos económicos e que entrou en vigor o 1 de xuño do mesmo ano.

 Traxectoria 

 Primeiros anos e formación 
Dende Albacete, onde naceu, con 18 anos trasladouse a Madrid para continuar coa súa formación universitaria, onde se licenciou con premio extraordinario en Ciencias Económicas pola Universidade Complutense de Madrid (UCM). 

 Traxectoria como economista 
José Luís Escrivá iniciou a súa traxectoria no Banco de España, onde desempeñou diferentes postos no Servizo de Estudos, e continuou posteriormente en Europa, onde participou activamente no proceso de integración monetaria desde 1993 como asesor do Instituto Monetario Europeo. Coa creación da Unión monetaria foi nomeado xefe da División de Política Monetaria do Banco Central Europeo en Frankfurt dende 1999 até 2004. Entre 2004 e 2012 traballou no grupo BBVA, primeiro como economista-xefe e director do Servizo de Estudos e, a partir de 2010, como director xerente da área de Finanzas Públicas.  

Do 2012 e 2014 foi director para as Américas do Banco Internacional de Pagos de Basilea. 

 Cargos políticos 

 Presidente da AIReF e de EUIFIS 
En febreiro de 2014, foi nomeado o primeiro presidente da Autoridade Independente de Responsabilidade Fiscal (AIReF), órgano creado polo Goberno de España presidido por Mariano Rajoy a instancias da Unión Europea para a fiscalización das contas públicas, o cal presidiu até xaneiro de 2020 tralo seu nomeamento como ministro.

Ademais, en novembro de 2015, pasou a desempeñar a presidencia da Rede de Institucións Fiscais Independentes da Unión Europea (EUIFIS) con sede en Bratislava desde a súa creación en 2015. Foi reelixido para o cargo en 2017 e, tras finalizar o seu mandato en novembro de 2019, o cargo pasou a Seamus Coffey, presidente da autoridade irlandesa.

 Ministro de Inclusión, Seguridade Social e Migracións 
En xaneiro de 2020, o presidente do Goberno Pedro Sánchez elixiuno para estar á fronte do novo Ministerio de Inclusión, Seguridade Social e Migracións, un departamento de nova creación que asumiu as funcións do anterior Ministerio de Traballo, Migracións e Seguridade Social en todo o relativo á administración da Seguridade Social e as políticas gobernamentais sobre migracións e inclusión social, e do Ministerio de Facenda, no relativo a clases pasivas. Foi nomeado polo Rei de España e xurou ante este o 13 de xaneiro de 2020. Ao mesmo tempo, cesou como presidente da AIReF.

O ministro compareceu por primeira vez na Comisión de Traballo, Inclusión, Seguridade Social e Migracións do Congreso dos Deputados o 27 de febreiro de 2020, onde explicou as liñas xerais da política do seu departamento. Nela, explicou, que a xestión do seu ministerio rotaría ao redor de tres grandes áreas: pensións —garantir un sistema de pensións suficiente e sustentable—, políticas de inclusión —establecer novas políticas inclusivas que reduzan a desigualdade, a incerteza e a exclusión social— e migracións —novo marco legal que ordene e de seguridade ao migrante—, todas elas, afirmou o ministro, buscando un amplo consenso.
miniatura|José Luís Escrivá nunha reunión de traballo coa alcaldesa de Madrid Manuela Carmena na súa etapa de presidente da AIReF
Unha das medidas que o ministro propuxo na devandita comisión no relativo á inclusión, foi o deseño dun Ingreso Mínimo Vital (IMV). Esta é, dixo o ministro na súa comparecencia, a política máis relevante que levará a cabo a nova Secretaría Xeral de Obxectivos e Políticas de Inclusión e Previsión Social.

 Ingreso Mínimo Vital 
Con motivo da pandemia de COVID-19 que afectou con forza a España, aceleráronse os traballos ao redor deste novo ingreso mínimo vital, unha medida apoiada tamén polo socio da coalición gobernamental, Unidas Podemos, a través da Vicepresidencia Segunda de Dereitos Sociais e Axenda 2030.

O ministro Escrivá, líder do proxecto do ingreso mínimo vital, afirmou en abril de 2020 que se estaban ultimando os últimos flocos, e que o ingreso mínimo —que terá carácter permanente—, ía ser aprobado en maio e beneficiaría a, aproximadamente, 3 millóns de persoas. O IMV, deseñado polo Ministerio de Inclusión, Seguridade Social e Migracións a través do Instituto Nacional da Seguridade Social e a Secretaría Xeral de Obxectivos e Políticas de Inclusión e Previsión Social, coa colaboración da Axencia Estatal de Administración Tributaria e do Ministerio de Dereitos Sociais e Axenda 2030, foi finalmente aprobado polo Consello de Ministros o 29 de maio.

 Crise de Afganistán 
Trala caída de Cabul en mans dos talibán, que supuxo a creación de facto do Emirato Islámico de Afganistán, encargóuselle ao Ministerio de Inclusión, Seguridade Social e Migracións establecer un refuxio temporal na Base Aérea de Torrejón de Ardoz para tódolos colaboradores afgáns das Forzas Armadas Españolas durante os case vinte anos de despregadura no devandito país. Neste refuxio, con capacidade para 800 persoas, pasarían como máximo 72 horas, ata que o Ministerio os recolocase en centros de acollida. Ademais, o Presidente do Goberno ofreceu a España como un centro de operacións para xestionar a chegada dos colaboradores da Unión Europea, tamén na mencionada base aérea. As bases de Morón e Rota tamén se estableceron como centros de refuxiados, principalmente para os rescatados por Estados Unidos.

 Ministro para a Transformación Dixital e da Función Pública 
O 21 de novembro de 2023 tomou posesión como titular do Ministerio de Transformación Dixital, unha carteira de nova creación que asumiu as competencias dixitais que antes ocupaba o Ministerio  de Economía que dirixía Nadia Calviño. Este feito foi interpretado por algúns medios como unha forma de manter a Escrivá á espera de que se resolva a candidatura de Calviño á presidencia do Banco Europeo de Investimentos, o que suporía a súa saída do Goberno e a súa substitución por Escrivá.

Finalmente, Carlos Cuerpo asumiu a titularidade da carteira de Economía, mentres que Escrivá seguía a ser Ministro de Transformación Dixital, aumentando as súas competencias ao asumir a área de Función pública do Ministerio de Facenda.

No seu breve mandato á fronte do ministerio -9 meses-, dende este departamento impulsou a posta en marcha da Axencia Española de Supervisión da Intelixencia Artificial (AESIA), así como a transformación da mesma na Sociedade Española de Transformación Tecnolóxica. (SETT), holding público similar á SEPI pero co obxectivo de agrupar e canalizar todo o investimento estatal en novas tecnoloxías e que parte con 20.000 millóns de € para canalizar as iniciativas.Tamén impulsou a creación dun Centro das Industrias Españolas na Rioxa para promover as novas tecnoloxías en castelán e remitiu ao Congreso para a súa aprobación unha nova Lei de Función Pública.

 Gobernador Banco de España 
O 4 de setembro de 2024, o ministro de Economía comunicou á Comisión de Economía, Comercio e Transformación Dixital do Congreso dos Deputados que o Goberno propuña a Escrivá como novo gobernador do Banco de España, decisión persoal do presidente do Goberno.

 Críticas ao nomeamento 
A decisión foi duramente criticada polo PP, partido maioritario da oposición, aínda que o Goberno baseouse en que outros cargos públicos como a presidenta do Banco Central Europeo, Christine Lagarde, e o vicepresidente, Luis de Guindos, tamén foron ministros antes de asumir un cargo semellante. Posteriormente, o presidente do Goberno fixo un anuncio oficial ao respecto, enxalzando o currículo, defendendo "que é un dos mellores economistas do país" e a independencia de Escrivá, e anunciando que Óscar López Águeda sería o novo ministro de Transformación Dixital.

Tomou posesión o 6 de setembro de 2024.

 Vida persoal 
Está casado e ten dous fillos.

 Publicacións 

 La demanda de dinero en España: definiciones amplias de liquidez (1991). En colaboración con Juan José Dolado Llobregad, Madrid: Banco de España. ISBN 84-7793-089-9
 Ecuaciones de demanda para los nuevos agregados monetarios. (1992). En colaboración con Alberto Cabrero e María Teresa Sastre de Miguel, Madrid: Banco de España. ISBN 84-7793-187-9
 La evolución del control monetario en España (1993). En colaboración con Juan Ayuso Huertas, Madrid: Banco de España, 1993. ISBN 84-7793-256-5
 El mecanismo de transmisión de tipos de interés en España (1994). En colaboración con A.G. Haldane. Madrid: Banco de España. ISBN 84-7793-299-9

 Notas 

 Véxase tamén 

 Ligazóns externas 

 Ficha na web de Moncloa

Categoría:Nados en Albacete
Categoría:Ministros do Goberno de España da XIV Lexislatura
Categoría:Nados en 1960
Categoría:Alumnos da Universidade Complutense de Madrid
Categoría:Ministros do Goberno de España da XV Lexislatura
Categoría:Gobernadores do Banco de España